ธนารักษ์สางสัญญาดันรายได้หมื่นล้าน
ธนารักษ์เร่งเครื่องเพิ่มประสิทธิภาพ ตั้งเป้าปี 2562 หารายได้เพิ่ม 1 หมื่นล้าน
13 ต.ค. 2561

ธนารักษ์เร่งเครื่องเพิ่มประสิทธิภาพ ตั้งเป้าปี 2562 หารายได้เพิ่ม 1 หมื่นล้าน
นายอำนวย ปรีมนวงศ์ อธิบดีกรมธนารักษ์ เปิดเผยว่า ปีงบประมาณ 2562 กรมมีเป้าหมายเก็บรายได้ประมาณ 8,000 ล้านบาท อย่างไรก็ตามได้สั่งการภายในให้เร่งเพิ่มประสิทธิภาพการทำงานเพื่อเก็บรายได้ให้ประเทศให้ได้ 1 หมื่นล้านบาท
ทั้งนี้ ในปีงบประมาณ 2561 ที่ผ่านมากรมธนารักษ์เก็บรายได้ 1 หมื่นล้านบาท ซึ่งส่วนใหญ่มาจากรายได้ค่าเช่าที่ราชพัสดุ ซึ่งมีในส่วนของเก่าต่อสัญญาเช่าที่ราชพัสดุโครงการใหญ่ของโรงกลั่นน้ำมันไทยออยล์ ที่ต้องจ่ายเงินก้อนแรก 2,500 ล้านบาท
สำหรับในปีงบประมาณ 2562 กรมธนารักษ์จะเร่งสางสัญญาเช่าที่ราชพัสดุโครงการขนาดกลางประมาณ 60 สัญญา มูลค่าโครงการร่วมกันกว่า 3,000 ล้านบาท ที่มีปัญหาเดินหน้าต่อไม่ได้ ให้สามารถทำโครงการต่อ และส่งค่าเช่าได้ตามสัญญาที่ทำไว้ โดยได้สั่งการเจ้าหน้าที่เร่งสางสัญญาให้ได้ข้อยุติภายใน 3 เดือน
นอกจากนี้ ยังให้ความสำคัญกับโครงการสร้างที่อยู่อาศัยให้กับผู้มีรายได้น้อยมีบ้านอยู่ถูกต้อง โดยจะเร่ง 2 โครงการ คือโครงการผู้ที่บุกรุกอยู่ในคลองเปรม และคลองลาดพร้าว 1 หมื่นครอบครัว โดยจะสร้างเป็นที่อยู่อาศัยแนวสูง 4-5 ชั้น และต้องร่วมมือกับการเคหะแห่งชาติ และกระทรวงมหาดไทย เป็นต้น